Abéeri èeri,
ipíchawáiseté judíonái ìwacáidacawa Pascua irìcu,
yá idécaté Jesús yáalíaca yàasu èeri yàanàaca irí,
imàacáanápiná yá èeriquéi,
yèepùacaténáwa Yáaniri yàataléwa.
Iná idècunitàacá ìyacaté èeri irìcu,
yá cáinináté iicáca níái yéewáidacalénáicawa àta yéetácatalétawa.
Iná idècunitàacá nayáaca,
yá Camènìadacáiri idécaté imàacaca Simón ìiri,
Judas Iscariote iwàwalìcu yái íináidáanápinácaté yèepùadaca Jesús yùuwidenái iríwa.
Yá nacái Jesús yáalíacaté Yáaniri idéca yèepùadaca icáapi irìcu macáita wawàsi.
Yáalíacaté nacái yàanàaca Dios néese,
íná yèepùapinácawa nacái Dios néréta àniawa.
Yá Jesús imichàacaté ibàlùacawa chái nayáacatáica,
yá iwatàaca ìwalíisewa yái ibàle íinatabèerica,
yá irìadacani méetàuculé,
yá idacùacaté iwaalìabàawa abéeri wáluma.
Yáté yeedáca abéechúa yàalusi,
yá yùucùaca ulìculé úni,
yá idàbacaté íibaca yéewáidacalénái yàabàliwa.
Yá ichuídaca yàacawacani uyú úái wáluma idacuèchúaca iwaalìabàawa.
Iná yàanàacaalí Simón Pedro yàatalé íibacaténá nacái yàabàli,
yá Pedro íimaca irí:
“Nuíwacali.
¡Càmita cáminá cayába píibaca nùabàli!”
Yá Jesús íimaca irí:
“Yái wawàsi càirica numànica,
càmíiritàacá píalía péemìaca íimáaná siùcái.
Quéwa píalíapiná íimáaná abénaméeyéi èeri idénáami.”
Yá Pedro íimaca irí:
“¡Càmita numàacapináta píibaca nùabàli,
canásíwata!”
Yá Jesús íimaca irí:
“Càmicaalí nuíba pìabàli,
yá càmita náapichéerica pía,
níái nuéwáidacaléca.”
Néese Simón Pedro íimaca irí:
“Nuíwacali,
cayábacani.
Néeni,
picá píibaca nùabàli abéerita,
píibaca nacái nucáapi,
nuíwita nacái.”
Jesús íimacaté irí:
“Yái wenàiwica idéerica yàapìdaca íichawa,
càmita iwàwacutá íibaca yáawawa quirínama.
Yàabàlita iwàwacutá íibaca,
idécáiná masacàaca iinánáiná macáita.
Iná píacué idéeyéi masacàaca.
Quéwa abéeri péenácué yái casaquèeri íiwitáise mamáalàacata.”
Càicaté Jesús íimaca,
idécáináté yáalíaca ìwali yái yèepùadéericani yùuwidenái iríwa.
Iná yéewa íimacaté:
“Càmitacué idé masacàaca píiwitáise macáita.”
Néese idécanáamité íibaca nàabàli,
yá Jesús yeedácaté yái ibàle yúuquéerica ìwalíisewa,
yá yèepùacawa mesa néré àniawa.
Yá íimaca nalí:
“¿Píalíacué péemìaca íimáaná yái nuíbáanácuéca pìabàli?
Píacué,
càiyéi íimaca nulí,
Yéewáidéeri,
Wáiwacali nacái.
Yá cayábacata càicuéca píimaca nulí,
báisícáináta núacani.
Báisíta núacata Píiwacalicué,
Yéewáidéeri nacáicué pía.
Càicáaníta,
yácué idéca nuíbacuéca pìabàli,
càita nacái,
iwàwacutácué pimànica.
Iwàwacutácué píibaca pìabàliwáacawa.
Idéca numànicuéca piicá yái abéeri yéewáidáaná,
càicaténácué pimànica áibanái yáapicha càide iyúwa numàníinácué pirí.
Báisíta,
báisítacué núumaca pirí:
Yái íibaidéerica,
càmita manuí iicáca yáawawa íiwacali íichawa.
Càita nacái yái nabànuèrica yàawa,
càmita manuí iicáca yáawawa íicha yái ibànuèricani.
Iná píalíacaalícué péemìacani,
pimànicué cài.
Néenialíta,
yácué casíimáiyéi wenàiwicaca pía.